
ACORD 133/2007, DE 16  DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 03/A/2007. Ampliació del termini per resoldre i notificar el procediment sobre l’autorització de diversos negocis jurídics relatius a la modificació de l’estructura del capital social de la societat Club de Radio Terrassa,SA 

1. Antecedents

1. El 13 de febrer de 2007 va tenir entrada en aquest Consell (registre entrada 339/2007) la sol·licitud d’autorització administrativa per a diverses operacions de transmissió d’accions de la societat Club de Ràdio Terrassa,SA a favor de la societat Eurobroadcasting,SL, juntament  amb la documentació acreditativa de les mateixes.

2. Per tal de possibilitar l’anàlisi de les operacions a l’efecte de l’aplicació dels límits de concentració establerts per la LCA, el Consell va trametre a la societat Club de Ràdio Terrassa,SA el dia 23 de març de 2007 un escrit (registre sortida 593/2007) requerint-la perquè en el  termini de deu dies aportés documentació complementària. El termini per resoldre i notificar va quedar suspès des de la notificació del requeriment (27 de març de 2007) fins la presentació de la documentació sol·licitada el dia 2 de d’abril de 2007 (registre entrada 648/2007).  

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (en endavant, LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors de serveis de comunicació audiovisual iniciats amb posterioritat a l’entrada en vigor de la Llei.
b. Ampliació de termini per resoldre

L’article 41 de la LCA estableix que el termini de que disposa el Consell de l’Audiovisal de Catalunya per resoldre l’operació de concentració o de transmissió és de tres mesos.

Atesa la complexitat de l’operació, el volum de documentació aportada i la necessitat de donar audiència a un tercer interessat en el procediment, els drets del qual podrien veure’s afectats per la resolució que es dicti, i vist que la concurrència  d’aquestes circumstàncies podria implicar un incompliment del termini per resoldre sobre els negocis jurídics, resulta convenient, d’acord amb el que estableix l’article 42.6 de la Llei 30/1992, de règim jurídic de les administracions públiques i del procediment administratiu comú, ampliar el termini màxim per resoldre i notificar, que no podrà ser superior a l’establert per a la tramitació del procediment.

Segons es desprèn de l’esmentat precepte contra l’Acord que resolgui sobre l’ampliació de terminis, no es pot interposar cap recurs.        

Per tot l’exposat, el Ple del Consell de Audiovisual de Catalunya adopta els següents:

ACORDS
1. Ampliar el termini per resoldre i notificar el procediment sobre l’autorització de diversos negocis jurídics relatius a l’estructura accionarial de la societat Club de Radio Terrassa,SL ( Expedient 3/A/07) per un termini de tres mesos.

2. Notificar aquest Acord a la societat Club de Radio Terrassa, SA.

Barcelona, 16 de maig de 2007

Jaume Serrats i Ollé
    

                    Dolors Comas d’Argemir i Cendra

Vicepresident en funcions de president             Consellera secretària


